**ELŐTERJESZTÉS**

**Tiszavasvári Város Önkormányzata Képviselő-testületének**

**2022. szeptember 29-én tartandó rendes ülésére**

Az előterjesztés tárgya: **a fizioterápiás feladatok ellátására kiírt közbeszerzési eljárás eredménye**

Melléklet: állásfoglalás kérő levél és válasz

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/1830/2022.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.22. pont |
| Szociális és Humán Bizottság | Szmsz 5. melléklet 1.9. pont |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. szeptember 22.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**A fizioterápiás feladatok ellátására kiírt közbeszerzési eljárás eredményéről**

**Tisztelt Képviselő-testület!**

**A képviselő-testület 2022. július 28. napján megtartott testületi ülésére már előterjesztésre került a fizioterápiás feladatok ellátásra kiírt közbeszerzési eljárás eredményéről szóló előterjesztés**. Az előterjesztett határozati javaslat szerint a Fizioterápiás feladatok ellátása tárgyban lefolytatott közbeszerzési eljárásban a Tiva-Szolg. Nonprofit Kft. Ajánlattevő ajánlata érvényes és a legjobb ár-érték arányra tekintettel a nyertes Ajánlattevő a Tiva-Szolg. Nonprofit Kft., nettó vállalási ár a NEAK finanszírozáson felül 600.000,-Ft/hó összegű ajánlati árral.

A testületi ülést megelőző Pénzügyi és Ügyrendi Bizottsági ülésen az a javaslat született, hogy új közbeszerzési eljárás kerüljön kiírásra a REHAB-TEAM Kft. által biztosított szolgáltatások figyelembevételével.

A képviselő-testület **200/2022. (VII.28.) Kt. számú határozatával elutasította** Tiszavasvári Város Önkormányzata Képviselő-testülete **Pénzügyi és Ügyrendi Bizottságának azon javaslatát, mely szerint a fizioterápiás feladatok ellátására új közbeszerzési eljárás kerüljön kiírásra a REHAB-TEAM Kft. által biztosított szolgáltatások figyelembevételével**.

**Ezt követően** pedig a jelen lévő 10 fős képviselő-testület név szerinti szavazást tartott és 5 igen szavazattal, 4 tartózkodással és 1 nem szavazattal – **mivel a javaslat nem kapta meg az elfogadáshoz szükséges szavazati arányt, azaz a jelen lévő képviselők több mint felének igen szavazatát** – **elutasító döntést hozott** (201/2022. (VII.28.) Kt.sz. határozat)

**A képviselő-testület ezen döntése által egy olyan helyzet állt elő, hogy valójában a közbeszerzési eljárás eredményéről nem hozott döntést**. A képviselő-testület szervezeti és működési szabályzatáról szóló 6/2022. (II.25.) önkormányzati rendelet 23.§ (1) bekezdése értelmében: „Ha egy javaslat nem kapja meg az elfogadáshoz szükséges szavazati arányt, akkor a képviselő-testület elutasító döntést hoz.” **Így eljárásjogilag elutasító döntés született, azonban ez nem jelenti azt, hogy a képviselő-testület elutasító döntést hozott a közbeszerzési eljárás eredménye tekintetében.**

**Az ügyben állásfoglalást kértünk a Sz-Sz-B Megyei Kormányhivataltól, melyben megállapításra került, hogy a képviselő-testület 201/2022. (VII.28.) Kt. számú határozatával nem állapította meg a közbeszerzési eljárás eredménytelenségét, mivel egyetlen a Közbeszerzési törvényben megjelölt eredménytelenségi okot sem jelölt meg a határozatban**. A képviselő-testület kizárólag olyan eredménytelenségi okot határozhat meg a döntésében, amelyet a Kbt. nevesít. **A 201/2022. (VII.28.) Kt. sz. határozattal a képviselő-testület nem döntött érdemben a közbeszerzési eljárás eredményéről vagy eredménytelenségéről, csupán mellőzte az abban való állásfoglalást.**

Az állásfoglalást kérő levél és az arra érkezett válasz jelen előterjesztés 1. sz. mellékletét képezi.

**Fentiek alapján a képviselő-testületnek döntést kell hozni a fizioterápiás feladatok ellátására kiírt közbeszerzési eljárás eredményéről.**

**Felhívom a képviselő-testület figyelmét az alábbi jogszabályhelyekre, melyeket a döntés meghozatalának jogszerűségénél figyelembe kell venni.**

A Közbeszerzésekről szóló 2015. évi CXLIII. tv. 75.§-a határozza meg mikor eredménytelen az eljárás

**„*75. §*** *(1)* ***Eredménytelen*** *az eljárás, ha*

*a) nem nyújtottak be ajánlatot vagy több szakaszból álló eljárás részvételi szakaszában részvételi jelentkezést;*

*b) kizárólag érvénytelen ajánlatot vagy részvételi jelentkezést nyújtottak be;*

*c) az eljárásban benyújtott minden ajánlat tekintetében lejárt az ajánlati kötöttség és egyetlen ajánlattevő sem tartja fenn ajánlatát, vagy a 70. § (2a) bekezdés szerinti száznyolcvan napos ajánlati kötöttség lejártát követően az értékelési szempontokra figyelemmel legkedvezőbbnek tekinthető ajánlattevő nem tartja fenn ajánlatát.*

*(2) Az* ***ajánlatkérő eredménytelenné nyilváníthatja*** *az eljárást, ha*

*a) a szerződés megkötésére vagy teljesítésére képtelenné vált vagy a szerződéstől való elállásnak vagy a szerződés felmondásának lenne helye [53. § (4)–(6) bekezdés];*

*b) a – (4) bekezdésben foglaltak szerint igazolható – rendelkezésére álló anyagi fedezet összege nem elegendő a szerződés megkötéséhez az értékelés alapján legkedvezőbb ajánlatot tett ajánlattevővel;*

*c) valamelyik ajánlattevő vagy részvételre jelentkező az eljárás tisztaságát vagy a többi ajánlattevő, illetve részvételre jelentkező érdekeit súlyosan sértő cselekményt követ el;*

*d) a Közbeszerzési Döntőbizottság megsemmisíti az ajánlatkérő valamely döntését, és az ajánlatkérő új közbeszerzési eljárás lefolytatását határozza el vagy eláll az eljárás lefolytatásának szándékától, az ajánlatkérő azonban nem nyilváníthatja eredménytelennek az eljárást akkor, ha a jogszerűtlen eljárást lezáró döntés megsemmisítését követően jogszerű döntés meghozatalával az eljárás jogszerűsége helyreállítható;*

*e) – a hirdetmény nélküli tárgyalásos eljárás kivételével – egy szakaszból álló eljárásban vagy több szakaszból álló eljárás ajánlattételi (párbeszéd) szakaszában nem nyújtottak be az ajánlattételi határidőben legalább két ajánlatot (megoldási javaslatot), vagy több szakaszból álló eljárás részvételi szakaszában a részvételi határidőben legalább két részvételi jelentkezést;*

*f) a közbeszerzéshez támogatást nyújtó vagy a közbeszerzések jogszabályban előírt ellenőrzését végző szerv megállapítása szerint súlyos jogsértés történt, és a közbeszerzési eljárás szabályai szerint ajánlatkérőnek már nincs lehetősége az eljárás jogszerűségét helyreállítani;*

*g) az EKR működési hibája olyan jogsértést eredményez, amely az e törvényben meghatározott alapelvek érvényesülését biztosító módon nem orvosolható*.”

**Tárgyi eljárás során egyik eset sem áll fenn.**

**A Kbt. 53.§ (1) és (4) bekezdései az ajánlatkérőnek biztosítanak lehetőséget arra, hogy visszalépjen a közbeszerzéstől.**

**„***53****. §*** *(1) Az ajánlatkérő az eljárást megindító felhívást az ajánlattételi, több szakaszból álló eljárás esetén a részvételi határidő lejártáig vonhatja vissza.”*

*„53.§ (4)* ***Az (1) bekezdésben foglalt határidő leteltét követően az ajánlatkérő nem köteles az ajánlatokat,*** *valamint a részvételi jelentkezéseket* ***elbírálni****, a tárgyalást vagy párbeszédet befejezni, a több szakaszból álló eljárásokban az ajánlattételi felhívást az ajánlattételi határidő lejártáig visszavonhatja,* ***ha bizonyítani tudja, hogy az (1) bekezdésben foglalt határidő leteltét követően beállott, ellenőrzési körén kívül eső és általa előre nem látható körülmény miatt a szerződés teljesítésére nem lenne képes, vagy ilyen körülmény miatt a szerződéstől való elállásnak vagy a szerződés felmondásának lenne helye. Ezekben az esetekben az ajánlatkérőnek az eljárást eredménytelenné kell nyilvánítania****.”*

*A Kbt. 2.§ (7) bekezdése értelmében: „E törvény szabályaitól csak annyiban lehet eltérni, amennyiben e törvény az eltérést kifejezetten megengedi. E törvény rendelkezéseinek alkalmazásakor, valamint a jogszabályban nem rendezett kérdésekben a közbeszerzési eljárás előkészítése, lefolytatása, a szerződés megkötése és teljesítése, illetve a közbeszerzési eljárásokkal kapcsolatos jogorvoslati eljárás során a közbeszerzésekre vonatkozó szabályozás céljával összhangban a közbeszerzés alapelveinek tiszteletben tartásával kell eljárni*.”

**Amennyiben a képviselő-testület nem tud megjelölni Kbt. szerinti eredménytelenséget megalapozó okot, az ajánlattevők előzetes vitarendezési eljárást, valamint Közbeszerzési Döntőbizottsági eljárást kezdeményezhetnek annak érdekében, hogy az ajánlattevő igazolja állítását és vizsgálják meg az eredménytelenné nyilvánítás jogszerűségét.**

**A Közbeszerzési Döntőbizottságnál hivatalból jogorvoslati eljárást kezdeményezhet a Közbeszerzési Hatóság elnöke, ha a feladatköre ellátása során a közbeszerzésekről szóló törvénybe, illetve a közbeszerzésekről szóló törvény felhatalmazása alapján alkotott rendeletbe ütköző magatartás vagy mulasztás jut a tudomására. A Kbt. 37.§ (1) bekezdés h) pontja szerint az eljárás eredményéről szóló tájékoztató hirdetményt az ajánlatkérő köteles közzétenni.**

**Kbt. „*37. §*** *(1) Az ajánlatkérő hirdetmény útján köteles közzétenni:*

*h) az eljárás eredményéről szóló tájékoztatót;”*

*37.§ (2) „Az (1) bekezdés h)-i) pontja szerinti eljárás eredményéről szóló tájékoztatót az ajánlatkérő legkésőbb a szerződéskötést, ennek hiányában az eljárás eredménytelenné nyilvánításáról vagy a szerződés megkötésének megtagadásáról [131. § (9) bekezdés] szóló ajánlatkérői döntést követő három munkanapon belül köteles megküldeni közzétételre. Részekre történő ajánlattétel esetén a közzétételre megküldés határideje valamennyi rész tekintetében az utolsó szerződés megkötésétől, a teljes eljárás eredménytelensége esetén valamennyi rész tekintetében az utolsóként meghozott, az eljárás eredménytelenné nyilvánításáról szóló ajánlatkérői döntéstől kezdődik. A közbeszerzési eljárás e hirdetmény közzétételével zárul le.”*

Az **eljárás eredményéről szóló tájékoztató hirdetményben meg kell jelölni, ha az eljárás eredménytelen és annak okát is. Ezt a Közbeszerzési Hatóság jogi lektorai vizsgálják és nem megfelelően alátámasztott eljárás esetén jogorvoslati eljárást is kezdeményezhetnek.**

**Tisztelt Képviselő-testület!**

A Fizioterápiás feladatok ellátása tárgyban lefolytatott közbeszerzési eljárásban a 2022. július 28. napjánmegtartott képviselő-testületi ülésreelőterjesztett határozati javaslat szerint a Tiva-Szolg. Nonprofit Kft. Ajánlattevő ajánlata érvényes. A legjobb ár-érték arányra tekintettel a nyertes Ajánlattevő a Tiva-Szolg. Nonprofit Kft., nettó vállalási ár a NEAK finanszírozáson felül 600.000,-Ft/hó összegű ajánlati árral.

**Mindannyiunk számára ismeretes, hogy az azóta eltelt időszakban az energiaárak terén bekövetkezett drasztikus emelés miatt önkormányzatunk nehéz helyzetbe került. Elsődleges feladat a költségvetés stabilitásának biztosítása, amely racionális döntések meghozatalával valósítható meg. Jelen helyzetben az önkormányzat költségvetése nem lenne képes a fizioterápiás feladatellátási szerződésben foglaltak, azaz a 600.000,-Ft/hó összeg biztosítására az ajánlattevő részére. Ez az önkormányzat ellenőrzési körén kívül eső és általa előre nem látható körülmény miatt következett be, így a Kbt. 53.§ (4) bekezdés szerinti eredménytelenségi ok fennáll.**

**Mindezek miatt javaslom a fizioterápiás feladatok ellátása tárgyban lefolytatott közbeszerzési eljárás eredménytelenné nyilvánítását.**

**Ezen döntést az önkormányzat költségvetési egyensúlyának fenntartása érdekében indokolt meghozni.** A feladatellátás jelenleg megoldott, ugyanis a Szabolcs-Szatmár-Bereg Megyei Kórházak és Egyetemi Oktatókórház került kijelölésre (2022. október 31. napjáig) a fizikoterápiás és gyógytorna szakmák ellátására. A cél az, hogy a fizioterápia és gyógytorna szakma heti 55 óraszáma megmaradjon, így továbbra is az ellátás szüneteltetését szükséges kérni az illetékes hatóságtól.

Az egészségügyi szolgáltatást átmenetileg végző egészségügyi szolgáltató kijelölése kapcsán az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII.15.) Korm.rendelet 18.§-a tartalmazza az egészségügyi szolgáltatás ellátásának szüneteltetésére vonatkozó rendelkezéseket.

**„*18. §*** *(1) Az egészségügyi közszolgáltatást végző szolgáltató a működési engedélyében szereplő bármely egészségügyi szolgáltatás ellátását – a fenntartó tájékoztatása mellett – szüneteltetheti. A szüneteltetést legalább nyolc nappal korábban be kell jelenteni az engedélyező egészségügyi államigazgatási szervnek, megjelölve a szünetelő szervezeti egység helyett egészségügyi szolgáltatást nyújtó szervezeti egységet annak azonosító kódjának feltüntetésével. Amennyiben a szünetelést bejelentő egészségügyi szolgáltatónál nincs az adott szakmában más szervezeti egység, az egészségügyi szolgáltató más egészségügyi szolgáltatóval megállapodik a helyette történő egészségügyi szolgáltatásról. A szünetelésről szóló bejelentéshez csatolni kell a megállapodást. A szüneteléssel kapcsolatban nem kell módosítani a működési engedélyt.*

*(2) Amennyiben a szünetelést bejelentő szolgáltató nem csatolja a szünetelés bejelentéséhez az (1) bekezdés szerinti megállapodást, az egészségügyi államigazgatási szerv dönt az egészségügyi szolgáltatás nyújtását átmenetileg végző szolgáltató kijelöléséről. A kijelölésről a kijelölésre kerülő egészségügyi szolgáltató működési engedélyét kiadó egészségügyi államigazgatási szerv dönt.*

*(3) A szüneteltetés tényéről tájékoztatni kell a szakellátási kapacitások nyilvántartását vezető országos tisztifőorvost, a Nemzeti Egészségbiztosítási Alapkezelőt, valamint az egészségügyi ellátás folyamatos működtetésének egyes szervezési kérdéseiről szóló miniszteri rendelet alapján kiadott sürgősségi ügyeleti rend szerinti ügyeleti ellátás szüneteltetése esetén az Országos Mentőszolgálatot is.*

*(4) Az egészségügyi szolgáltatónak az előre nem tervezhető szüneteltetést az arra okot adó körülmény észlelésétől számított nyolc napon belül be kell jelentenie az engedélyt kiadó egészségügyi államigazgatási szervnek és a fenntartónak.*

*(5) Az egészségügyi közszolgáltatást nem végző szolgáltató tevékenységének szüneteltetését akkor köteles bejelenteni, ha a szüneteltetés várható időtartama a három hónapot meghaladja.*

*(6) A bejelentésben meg kell jelölni a szüneteltetés okát, a kezdő és a várható befejezés időpontját. Az egészségügyi szolgáltatás újbóli megkezdését be kell jelenteni az egészségügyi államigazgatási szervnek, amennyiben ez eltér az előzetes bejelentésben feltüntetett időponttól.*

*(7)* ***Az (1) és a (4) bekezdés szerinti bejelentés alapján – a bejelentésétől számított – legfeljebb egy évig szünetel az egészségügyi szolgáltatás ellátása. Ezt követően az egészségügyi közszolgáltatást végző szolgáltató – az (1) és a (6) bekezdésben foglaltak figyelembevételével – évente kezdeményezheti a szünetelés meghosszabbítását az előző év elteltét követő 30 napon belül.***

*(8) Abban az esetben, ha a bejelentést, illetve a meghosszabbítást követő egy év elteltét követő 30 napon belül az egészségügyi közszolgáltatást végző szolgáltató nem kezdeményezte a (7) bekezdésben foglaltak szerint a szünetelés meghosszabbítását és a szünetelés megszüntetését sem jelentette be, az adott egészségügyi szolgáltatás ellátásához használt szakellátási kapacitás tekintetében az egészségügyi ellátórendszer fejlesztéséről szóló* [*2006. évi CXXXII. törvény 5. § (5) bekezdését*](https://njt.hu/jogszabaly/2006-132-00-00) *kell alkalmazni azzal, hogy egészségügyi államigazgatási szervként az országos tisztifőorvos jár el és az eljárás hivatalból indul*.”

Látható, hogy az egészségügyi szolgáltatás szünetelésének meghosszabbítására a jogszabály hosszú időtartamra is lehetőséget biztosít. Jelen esetben az október 31. napjáig tartó szünetelés meghosszabbítását mindenképpen kérelmeznünk kell.

Kérem a Tisztelt Képviselő-testületet, hogy az előterjesztés megtárgyalását követően hozza meg döntését!

Tiszavasvári, 2022. szeptember 22.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**……/2022. (IX.29.) Kt. számú**

**határozata**

**A fizioterápiás feladatok ellátására kiírt közbeszerzési eljárás eredményéről**

Tiszavasvári Város Önkormányzata Képviselő-testülete Tiszavasvári Város Önkormányzata Közbeszerzési Szabályzata VI.7. pontjában foglalt hatáskörében „A fizioterápiás feladatok ellátására kiírt közbeszerzési eljárás eredményéről” című előterjesztést megtárgyalta az alábbi határozatot hozza:

**Megállapítja,** hogy a Közbeszerzésekről szóló 2015. évi CXLIII. tv. 81.§ (5) bekezdése alapján a Bírálóbizottság a „Fizioterápiás feladatok ellátása” tárgyban elvégezte a bírálatot a Tiva-Szolg Nonprofit Kft., mint legjobb ajánlatot tett ajánlattevő tekintetében, egyidejűleg **dönt arról**, hogy az energiaárak drasztikus emelkedése miatt fizioterápiás feladatok ellátása tárgyban kiírt közbeszerzési eljárást **eredménytelennek nyilvánítja** tekintettel a Közbeszerzésekről szóló **2015. évi CXLIII. tv. 53.§ (4) bekezdésére.**

**Határidő**: azonnal **Felelős**: Szőke Zoltán polgármester